Կարեն Գիլոյան

**Կարեն Մաքսիմի Գիլոյան** (), հայ հաղորդավար, լրագրող, հեռուստամեկնաբան, Համաշխարհային հակադոպինգային գործակալության (WADA) հիմնադիր խորհրդի անդամ (2024-ից), «Ուրարտու» բասկետբոլային ակումբի նախագահ (2025-ից), Բասկետբոլի Եվրասիական լիգայի նախագահ (2019-ից), ՀՀ ԿԳՄՍ նախարարի սպորտի գծով տեղակալ (2020-2025):

## Կենսագրություն
Ծնվել է 1970 թվականի ապրիլի 26-ին, Վրացական ԽՍՀ-ի Ախալքալաքի շրջանի Ախալքալաք քաղաքում։ 1987-1993 թվականներին սովորել և գերազանցությամբ ավարտել է ԵրՊԻ մեքենաշինական արդյունաբերության էկոնոմիկա-կառավարում ֆակուլտետը, իսկ 1996-2000 թվականներին՝ սովորել և գերազանցությամբ ավարտել է Երևանի պետական համալսարանի ժուռնալիստիկայի ֆակուլտետը։

### Աշխատանքային գործունեություն
1995 թվականից եղել է «Նորք» հեռուստատեսության «Լուրեր»-ի բաժնի լրագրողը։ 1998 թվականին լուսաբանել է Մոսկվայում կայացած աշխարհի պատանեկան խաղերը։ Մեկնաբանել է 2004 թվականին՝ Աթենքում, 2008 թվականին՝ Պեկինում, 2012 թվականին՝ Լոնդոնում, 2016 թվականին՝ Ռիո դե Ժանեյրոյում, 2021 թվականին՝ Տոկիոյում և 2024 թվականին՝ Փարիզում կայացած ամառային օլիմպիական խաղերը։ Մեկնաբանել է նաև 2006 թվականին՝ Թուրինում, 2010 թվականին՝ Վանկուվերում և 2014 թվականին՝ Սոչիում կայացած ձմեռային օլիմպիական խաղերը։ Մրցավայրից լուսաբանել է աշխարհի 27 և Եվրոպայի 42 առաջնություն։ 2014 թվականին ղեկավարել է Վաղարշապատում կայացած Նետաձգության Եվրոպայի առաջնության մամուլի կենտրոնը։ 2015 թվականին եղել է Բաքվում կայացած Եվրոպական առաջին ամառային խաղերի հայաստանյան պատվիրակության մամուլի ղեկավարը։ 2000 թվականից՝ Հայաստանի դարթսի ֆեդերացիայի հիմնադիր նախագահ։ 2002-2019 թվականներին եղել է Հայաստանի ձիասպորտի ֆեդերացիայի գլխավոր քարտուղար, իսկ 2019-2021 թվականներին՝ նախագահի տեղակալ։ 2005 թվականից ԵՊՀ ժուռնալիստիկայի ֆակուլտետի դասախոս։ 2007-2014 թվականներին եղել է «Ուլիս» ֆուտբոլային ակումբի մամուլի քարտուղարը։ 1996-2016 թվականներին աշխատել է Հայաստանի հանրային հեռուստաընկերության «Սպորտ» ստուդիայում՝ որպես ավագ լրագրող, հաղորդավար և մեկնաբան, իսկ 2016-2020 թվականներին՝ Հայաստանի հանրային հեռուստաընկերության սպորտի բաժնի ղեկավար։ 2018 թվականից եղել է Բասկետբոլի Եվրասիական լիգայի հիմնադիր խորհրդի նախաձեռնող խմբի անդամ և 2019 թվականին ընտրվել է լիգայի նախագահ։ 2020 թվականից՝ ՀՖԿՍՊԻ դասախոս։ 2020 թվականի դեկտեմբերի 29-ին նշանակվել է ՀՀ ԿԳՄՍ նախարարի սպորտի գծով տեղակալ։ Զբաղեցրած պաշտոնից հեռացել՝ 2025 թվականի հունվարի 8-ին: 

2022 թվականին կազմակերպել է բռնցքամարտի մեծահասակների Եվրոպայի առաջնությունը, իսկ 2023 թվականին՝ ծանրամարտի մեծահասակների Եվրոպայի առաջնությունը և սամբոյի մեծահասակների աշխարհի առաջնությունը։

2024 թվականի հոկտեմբերի 9-ին նշանակվել է Համաշխարհային հակադոպինգային գործակալության հիմնադիր խորհրդի անդամ՝ 3 տարի ժամկետով:

2025 թվականի սեպտեմբերից` «Ուրարտու» բասկետբոլային ակումբի նախագահ։

## Պարգևներ
* 2007 թվականին պարգևատրվել է Հայաստանի նախագահի շնորհակալագրով,
* 2010 թվականին պարգևատրվել է Հայաստանի ազգային օլիմպիական կոմիտեի «Տրդատ Երրորդ Արշակունի» հուշամեդալով,
* 2015 թվականին պարգևատրվել է Հայաստանի ազգային օլիմպիական կոմիտեի «Հրանտ Շահինյան» անվանական հուշամեդալով, իսկ Հայաստանի սպորտի և երիտասարդության հարցերի նախարարության կողմից ստացել է ոսկե մեդալ,
* 2016 թվականին Հայաստանի հանրային հեռուստաընկերության 60-ամյակի կապակցությամբ, երկարամյա և արդյունավետ աշխատանքի համար Հայաստանի նախագահի կողմից պարգևատրվել է «Երախտագիտության» մեդալով։

## Այլ տվյալներ
1988-1989 թվականներին ծառայել է ԽՍՀՄ բանակում՝ ՀՕՊ զորքերի մարտական հաշվարկի հրամանատար, ավագ զինվորական կոչումով։

Տիրապետում է ռուսերենին, անգլերենին, վրացերենին և գերմաներենին։

## Ծանոթագրություններ

Կատեգորիա:ԵՊՀ դասախոսներ
Կատեգորիա:ԵՊՀ շրջանավարտներ
Կատեգորիա:Երախտագիտության մեդալակիրներ
Կատեգորիա:ՀՊՃՀ շրջանավարտներ
Կատեգորիա:Հայ լրագրողներ
Կատեգորիա:Հայ հաղորդավարներ